b'\n_START_ARTICLE_\nJakutisk laika\n_START_SECTION_\nBeskrivelse\n_START_PARAGRAPH_\nJakutisk laika stammer fra den enormt store republikken Sakha (tidligere kjent som Jakutia) i Sibir (Russland), der den brukes som b\xc3\xa5de sledehund og jakthund. Sledehundegenskapene er prim\xc3\xa6re._NEWLINE_Jakutisk laika blir typisk omkring 52\xe2\x80\x9356\xc2\xa0cm i skulderh\xc3\xb8yde, men det finnes hunder som blir st\xc3\xb8rre (opp mot 68\xc2\xa0cm). Disse blir imidlertid ikke regnet inn i genpoolen som danner grunnlag for den nye hunderasen. Tispene (ca. 52\xe2\x80\x9355\xc2\xa0cm) er bare marginalt mindre enn hannene (ca. 53\xe2\x80\x9356\xc2\xa0cm). Pelsen har tilliggende vann- og sn\xc3\xb8avisende dekkh\xc3\xa5r, som p\xc3\xa5 vinterstid kan bli 10\xe2\x80\x9315\xc2\xa0cm lang, og tett, isolerende underull. Alle farger er tillatt, unntatt helhvit. De vanligste fargene er kombinasjoner av sort/hvit, hvit/sort, gr\xc3\xa5/hvit, hvit/gr\xc3\xa5 og ulvegr\xc3\xa5. Hunden kan ha flere farger p\xc3\xa5 \xc3\xb8yne, herunder bl\xc3\xa5 eller ett bl\xc3\xa5tt \xc3\xb8ye._NEWLINE_Dette er en hund som kan t\xc3\xa5le temperaturer ned mot minus 50 grader celsius, om den tilvennes. Den er sv\xc3\xa6rt hardf\xc3\xb8r, utholdende og energisk, og dessuten ofte meget flokkorientert. Det siste gj\xc3\xb8r den ogs\xc3\xa5 til en utmerket familiehund.'